Philly Bongole Lutaaya yali Munnayuganda omuyimbi nnakinku era nga yafuulibwa omuzira w’eggwanga Uganda olw’okuvaayo ne yeerangirira mu lwatu nti mulwadde ng’alina akawuka akaleeta siriimu. Bw’atyo yafuuka Munnayuganda eyasooka okukola ekikolwa eky’obuzira ng’ekyo mu mwaka gwa lukumi mu lwenda kinaana mu munaana. Yazaalibwa ng’ennaku z’omwezi kkumi na mwenda Ogwekkumi mu mwaka gwa lukumi mu lwenda ataano mu gumu era n’afa ng’ennaku z’omwezi kkumi na ttaano omwezi Ogwekkumineebiri mu mwaka gwa lukumi mu lwenda kinaana mu mwenda, ng’obulwadde obwamutta bwe bwamukenenya oba buyite siriimu. Lutaaya yaleka omukululo ogw’amaanyi mu kisaawe ky’ebyokuyimba, ate bwe kyatuuka mu kisaawe ky’engeri y’okulwanyisa akawuka ka mukenenya kyasukka anti yaggulawo essuula empya mu ngeri y’okulwanyisaamu akawuka ka siriimu mu Uganda, engeri y’okwewalamu okusekerera abalina akawuka ka mukenenya wamu n’okuzzaamu essuubi abo abalina akawuka ka siriimu. Bino byonna yabikola ng’ayita mu kisaawe ky’okuyimba. Kino nno kyaleetawo enkyukakyuka ssiziggu mu nsi yonna ku lutalo olulwanyisa obulwadde buno obwali bufuuse nnamuzisa. Ekikolwa kye yakola eky’okuvaayo n’ayasanguza mu lwatu nti mulwadde wa kawuka ka mukenenya kyayamba nnyo okukendeeza ku nsaasaaana y’obulwadde buno mu Uganda saako n’ensi yona. Era ebyava mu kikolwa ky’okwerangirira byakyusa kinene nnyo era ne bireetawo enkyukakyuka ssinziggu ku kukendeeza obulwadde bwa mukenenya naddala mu myaka egyaddirira egy’ekyenda.